雲木相參歌
作者：林希逸
朝代：宋

paragraphs: 溪翁結茅傍溪南，近山繞屋青如藍。
天垂四野雲到地，千頃萬頃羅松杉。
着亭小小寄面勢，往來萬象窗中含。
有時倚杖日未吐，但見雲木朝相參。
蒼蒼古木大百圍，白雲無心出復歸。
雲無盡藏木不老，雲木千載長依依。
我醉呼雲雲不飛，風和萬竅如塤箎。
此時此景誰能畫，既以名亭聊賦之。